b'\n_START_ARTICLE_\nRobert Edward Lee\n_START_SECTION_\n\xc5\xbdivljenje\n_START_PARAGRAPH_\nIzhajal je iz voja\xc5\xa1ke dru\xc5\xbeine; njegov o\xc4\x8de je bil generalmajor ameri\xc5\xa1ke vojske in guverner Virginije. Robert Edward Lee je leta 1829 kon\xc4\x8dal voja\xc5\xa1ko akademijo West Point kot drugi v generaciji. Kot in\xc5\xbeenirski \xc4\x8dastnik je sodeloval v ameri\xc5\xa1ko-mehi\xc5\xa1ki vojni (1846\xe2\x80\x931848)._NEWLINE_Leta 1855 je postal polkovnik in poveljnik 2. konjeni\xc5\xa1kega polka v Teksasu. V letu 1861 je dobil ponudbo, da prevzame poveljstvo nad Zvezno vojsko ZDA, a jo je odklonil. Med ameri\xc5\xa1ko dr\xc5\xbeavljansko vojno je bil sprva poveljnik konfederacijskih voja\xc5\xa1kih enot v Virginiji, nato pa je postal voja\xc5\xa1ki svetovalec konfederacijskega predsednika Davisa._NEWLINE_Zaradi zmag v ve\xc4\x8d bitkah dr\xc5\xbeavljanske vojne je februarja 1865 postal poveljnik vseh konfederacijskih oboro\xc5\xbeenih sil. Generalu Grantu se je med bitko pri Appomattoxu vdal 9. aprila 1865, po lastnih navedbah zato, da bi prepre\xc4\x8dil nadaljnje nesmiselne \xc5\xbertve._NEWLINE_Po mo\xc5\xbeganski kapi je umrl za posledicami plju\xc4\x8dnice.'